Kaapstad 11de beste stad ter wêreld – ranglys  Kaapstad. (Foto: Sharaan Muruvan / Unsplash) Kaapstad se goeie kos, kultuur, berge, strande en naglewe is van die eienskappe wat aan dié stad ŉ 11de plek op ŉ internasionale ranglys met die 53 beste stede ter wêreld besorg het. Die Moederstad het selfs groot stede soos Madrid, Melbourne, Londen en New York getroef. Dié ranglys is verlede maand deur die leefstylhandelsmerk Timeout.com gepubliseer, met Kaapstad wat beskryf word as ŉ stad “waar jy iets van alles kan doen”. Die lys is met behulp van ŉ leserspeiling en in samewerking met ŉ netwerk van redakteurs en skrywers wêreldwyd saamgestel. Kaapstad is verder geloof vir sy omvangryke buite- en natuurlewe met volop staproetes, asook sy teaterproduksies. Altesaam 87% van Kaapstadse respondente het aangedui dat dit maklik is om in dié stad te ontspan – baie meer as op enige ander plek ter wêreld, terwyl 97% van respondente die stad hoog aanbeveel vir die groot verskeidenheid aktiwiteite wat gebied word. Johannesburg het die lys net-net gehaal en skitter in die 49ste plek. Die Goudstad word onder meer vir sy buitelug kos- en koopmarkte aanbeveel, vir sy diverse kultuur, nagklubs en kroeë. Ongeveer 80% van respondente wat in Johannesburg woon en aan die peiling deelgeneem het, sê die stad is divers, hoewel net 4% gesê het dat die stad maklik te voet verken kan word. Redes hiervoor is nie aangevoer nie. Skotland se hoofstad, Edinburgh, word as die beste stad gelys gevolg deur Chicago in die VSA en Medellín in Colombia. Kleurvolle huise in Kaapstad. (Foto: Devon Janse van Rensburg / Unsplash) “Plaaslike inwoners weet al lank dat Kaapstad ’n driedubbele A-gegradeerde stad is, wat in hierdie geval na verblyf, besienswaardighede en lugvaart verwys, wat die voordeel van ons bestemmingswaarde aandui,” het James Vos, die DA se burgemeesterskomiteelid vir ekonomiese groei in Kaapstad, Dinsdag in ŉ verklaring gesê. Vos sê met meer geleenthede, skeepvaarte en vlugte van die VSA, VK en Europa wat in die komende weke geskeduleer is om te begin, kan Kaapstad se toerisme- en gasvryheidsbedryf selfs ŉ groter toestroming van reisigers verwag. “Hierdie positiewe uitslae is die resultaat van harde werk, samewerking en innoverende veldtogte deur die Stadsraad en Kaapstad Toerisme, ons amptelike bestemmingsbemarkingsorganisasie. “Deur die talle inisiatiewe wat die ontwikkeling van klein ondernemings ondersteun, help ons plaaslike ‘toerisme-entrepreneurs’ om die ekonomiese winste wat in die vakansieseisoen gemaak kan word, aan te gryp.” Vos sê ŉ onlangse verslag deur die wêreldreis- en toerismeraad het bevind dat die bedryf se bydrae tot Suid-Afrika se BBP oor die volgende dekade meer as R554,6 miljard kan wees terwyl 800 000 werksgeleenthede geskep kan word. “Ons ondersteuning vir die toerismebedryf word grootliks gedryf deur die massiewe ekonomiese voordele wat ondernemings uit verhoogde besprekings, meer besteding, werkskepping en bykomende beleggings kan trek.”